Virallinen lehti nro C 304 , 02/10/1998 s. 0106



KIRJALLINEN KYSYMYS E-0443/98 komissiolle esittäjä(t): Eryl McNally (PSE) (27. helmikuuta 1998) Aihe: EU:n ja Israelin assosiointisopimus Haluan kiinnittää komission huomion marraskuussa 1995 voimaantulleeseen EU:n ja Israelin assosiointisopimukseen. Onko komissio tietoinen huolista, joiden mukaan Israel ei kunnioita sopimuksen ehtoja ja määräyksiä? Onko komissio erityisesti tietoinen siitä, että - Israel on ilmeisesti rikkonut alkuperämaata koskevia määräyksiä siten, että se on vienyt brasilialaista appelsiinimehua Euroopan unioniin - Israel on peittänyt Gazan laittomista siirtokunnista peräisin olevan appelsiinimehun alkuperän - Britannian tulliviranomaiset ovat tutkineet monien Israelista tuotujen tuotteiden, kuten tekstiilijätteen ja televiestintälaitteiden todellista alkuperää? Ottaen huomioon, että tällaisella käyttäytymisellä on kielteisiä taloudellisia vaikutuksia, ja että se vahingoittaa Lähi-idän rauhanprosessia, mitä komissio aikoo tehdä varmistaakseen, että kaikki osapuolet kunnioittavat EU:n ja Israelin assosiointisopimusta? Komission jäsenen Manuel Marínin komission puolesta antama vastaus (2. huhtikuuta 1998) Komissio pyysi vuonna 1994 * yhteisön ja Israelin välisen vuoden 1975 yhteistyösopimuksen mukaisesti * Israelin tulliviranomaisilta hallinnollista yhteistyötä selvittääkseen tapaukset, joissa muualta kuin Israelista peräisin olevaa appelsiinimehua väitettiin viedyn yhteisöön tullietuuskohtelua soveltaen. Tällaisissa tapauksissa noudatettavan käytännön mukaisesti komissio pyysi Israelin viranomaisia vahvistamaan Israelin myöntämien EUR-1 -tavaratodistusten oikeellisuuden appelsiinimehun viennin osalta tutkimuksen kohteena olevalta ajalta. Israelin tulliviranomaiset ilmoittivat kuitenkin, etteivät ne laillisten, hallinnollisten ja teknisten esteiden vuoksi voineet vahvistaa todistusten oikeellisuutta. Asiaa käsiteltiin EY-Israel -tulliyhteistyökomitean kokouksessa joulukuussa 1995. Kokouksen tarkoituksena oli löytää ratkaisu ongelmaan, mutta asiasta ei kuitenkaan päästy sopimukseen. Israelin tulliviranomaiset eivät tehneet yhteistyötä ja vastustivat komission toistuvia vaatimuksia vahvistaa EUR-1 -tavaratodistusten oikeellisuus, ja tämän vuoksi komissio alkoi epäillä Israelin viranomaisten kykyä noudattaa alkuperäsääntöjä koskevan pöytäkirjan määräyksiä. Suojellakseen israelilaisten tuotteiden yhteisössä toimivien maahantuojien etuja komissio julkaisi asian ratkaisun viipyessä tiedotteen ((EYVL C 338, 8.11.1997. )), jossa maahantuojia varoitettiin komission epäilyksistä, jotka koskevat Israelin kykyä soveltaa tehokkaasti tullietuussopimuksia. Asian käsittelyä jatkettiin komission aloitteesta koolle kutsutussa EY-Israel -tulliyhteistyökomitean 12. kokouksessa, joka järjestettiin 28. marraskuuta 1997. Tässä yhteydessä Israel sitoutui toteuttamaan eräitä toimia vastatakseen yhteisön pitkäaikaisiin vaatimuksiin. Komissio on tyytyväinen yhteistyömyönteisempään suhtautumiseen, jota Israelin viranomaiset ovat osoittaneet täyttäessään kokouksessa tekemänsä sitoumukset. Vuonna 1995 annettujen EUR-1 -tavaratodistusten vahvistusten tulokset ja asiaankuuluva Israelin kansallinen lainsäädäntö tällä alalla on jo toimitettu komissiolle sovitun määräajan kuluessa. Vuosina 1996 ja 1997 annettujen EUR-1 -tavaratodistusten oikeellisuuden vahvistamista koskevat tulokset toimitettaneen lähiaikoina. Komissio on valmis tarkastelemaan uudelleen kantaansa ja peruuttamaan yhteisön maahantuojille antamansa tiedotteen, kun Israel on täyttänyt sitoumukset, jotka se antoi yhteistyökomitean kokouksessa marraskuussa 1997.